Diari Oficial de la Generalitat Valenciana


Sumari del DOGV 9886, del 05-07-2024 (2024/5923)

RESOLUCIÓ de 24 d'abril de 2024, del director general d'Urbanisme, Paisatge i Avaluació Ambiental, per la qual es formula l'informe d'impacte ambiental del projecte per a la perforació d'obra subterrània per a captació d'aigua, polígon 4, parcel·la 160, en el terme municipal de Dénia. Expedient: (3317657) 053/2024/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9886

Data del DOGV
:   05-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5923


Data del document
:   24-04-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 24 d'abril de 2024, del director general d'Urbanisme, Paisatge i Avaluació Ambiental, per la qual es formula l'informe d'impacte ambiental del projecte per a la perforació d'obra subterrània per a captació d'aigua, polígon 4, parcel·la 160, en el terme municipal de Dénia. Expedient: (3317657) 053/2024/AIA. [2024/5923]  
  
«Informe d'impacte ambiental  
Expedient: (3317657) 053/2024/AIA.  
Títol: Projecte per a la perforació d'obra subterrània per a captació d'aigua.  
Titular: Guillermo Coelho Passos.  
Òrgan substantiu: Servei Territorial d'Indústria, Energia i Mines d'Alacant.  
Localització: polígon 4, parcel·la 160, del TM de Dénia (Alacant).  
  
Tramitació administrativa  
Mitjançant un escrit firmat en data 03.10.23 per la cap del Servei Territorial d'Indústria, Energia i Mines d'Alacant (referència expedient ASOSUB/2023/166/03), es va donar trasllat a este òrgan ambiental de l'expedient, amb l'objectiu de ser sotmés al procediment d'avaluació ambiental simplificada, de conformitat amb la Llei 21/2013, de 9 de desembre (LAA), i el Reial decret 445/2023, de 13 de juny.  
Amb data 17 d'octubre de 2023, este òrgan ambiental remet una notificació al Servici Territorial d'Indústria, Energia i Mines (STIEM d'Alacant) com a òrgan substantiu, en la qual s'indica que se li concedix un termini de 10 dies per a la remissió de l'acreditació de la representació del promotor. Amb data 24.10.23, l'òrgan substantiu remet a este òrgan ambiental l'acreditació de la representació.  
En data 28 de febrer de 2024, el Servei d'Avaluació d'Impacte Ambiental remet consulta a la Confederació Hidrogràfica del Xúquer (CHX), i en data 29 de febrer de 2024, a l'Ajuntament de Dénia, en els termes previstos en l'article 46 de l'LAA. Fins a la data d'emissió d'este informe d'impacte ambiental, no consta, en este òrgan ambiental, cap contestació dels organismes consultats.  
Una vegada vista la informació inclosa en l'expedient, es considera que es disposa d'elements de juí suficients per a fer l'avaluació d'impacte ambiental simplificada.  
Criteris ambientals  
Per a l'emissió d'este informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'apartat A de l'annex III de la llei esmentada.  
Característiques del projecte  
L'objecte del projecte és executar un sondeig de captació d'aigües subterrànies en la parcel·la 160, polígon 4, del terme municipal de Dénia (Alacant), la superfície total de la qual és de 3.400 m², destinada a un ús domèstic, en concret, per al cultiu d'un hort domèstic per a ús propi i fruiters diferents. Per a fer-ho, es necessiten, aproximadament, 800 m³ anuals d'aigua.  
A causa de les característiques de les formacions que es preveu travessar i als diàmetres que es pretén perforar, resulta aconsellable que el sondeig es faça per mitjà del sistema de rotopercussió. Es preveu que els materials que es travessaran estiguen constituïts per argiles i cudols amb crostes discontínues. La perforació que es pretén realitzar arribarà als 30 m de profunditat i el diàmetre de perforació serà de 225 mm. L'entubament es realitzarà amb canonada de PVC, de 180 mm de diàmetre, de 0 a 20 m i amb canonada ranurada entre els 20 i 30 m de profunditat.  
  
No es requerix cap obra, accés, desbrossament ni condicionament de consideració, més que les necessàries per a la implantació de la maquinària perquè siga estable i operativa. Prèviament a la realització del sondeig, es farà una bassa de llots i de recepció de detritus, en el mateix terreny, per a evitar que s'estenguen pels terrenys pròxims. Quan finalitzen els treballs, es quedarà completament reblida pel mateix detritus i pels terrenys inicialment extrets, que s'estendran sobre els depositats i deixaran la superfície restaurada. S'ha calculat un volum aproximat de 2,34 m³ de detritus, que s'obtindrà en la perforació.  
Una vegada finalitzen els treballs, es retiraran tots els equips i materials utilitzats durant l'obra.  
L'accés al punt de sondeig es realitza des de la mateixa finca, per la zona est, i no és necessari crear accessos nous.  
En la documentació aportada no s'indica el termini d'execució previst per a la realització de les obres, una vegada obtingudes les autoritzacions necessàries.  
Ubicació del projecte  
La zona a on es durà a terme el projecte es localitza en la parcel·la 04, polígon 160, del municipi de Dénia (Alacant), propietat del promotor. Les coordenades UTM que corresponen al punt són (ETRS89; fus 31): X= 243.137, Y= 4.304.825, Z= 20 m s. n. m.  
El sondeig està situat en una zona agrícola, en sòl qualificat de sòl no urbanitzable protegit (SNU-P), i és compatible amb esta classe d'obres a causa del caràcter agrícola, segons el promotor. Este punt de perforació se situa en una zona que pertany al PATIVEL (SNU de protecció litoral), en una finca situada en una zona antropitzada de terres arables de cultiu. El punt de perforació no se situa en l'àmbit d'espais naturals protegits o que pertanyen a la Xarxa Natura 2000, i dista més de 100 m del sòl catalogat com a forestal. Se situa en una zona afectada per risc d'inundació de nivell 6, segons la cartografia de PATRICOVA.  
  
Atesa la classificació segons el Pla hidrològic 2022/2027, de la Confederació Hidrogràfica del Xúquer, el sondeig captarà aigües de la massa d'aigua subterrània amb codi 080.164 Ondara-Dénia, la qual presenta un estat quantitatiu, qualitatiu i global roín, amb un volum de recursos disponibles de 13,7 hm³.  
Característiques de l'impacte potencial  
Durant la fase d'execució, la superfície afectada serà l'ocupada pels equips de perforació, les canonades, la maquinària auxiliar i la bassa d'arreplega de llots i detritus de la perforació. Els fluids que s'utilitzen durant la perforació seran biodegradables.  
Es produiran una sèrie d'impactes a l'atmosfera que suposen la generació de sorolls i vibracions, així com emissions en forma de partícules. Cal destacar que l'àrea de perforació es localitza en una zona amb vivendes disseminades i la zona urbana més pròxima es troba a uns 400 m de distància, segons la documentació aportada, per la qual cosa estos impactes no es preveuen significatius. Es proporcionaran captadors de pols a la infraestructura de perforació, i es farà una revisió i neteja periòdica de la coberta vegetal pròxima.  
El promotor indica que la canonada definitiva anirà cega fins al nivell piezomètric i la resta, ranurada. Així mateix, la canonada definitiva de revestiment del sondeig sobreeixirà per damunt de la superfície del terreny. En finalitzar l'obra, es col·locarà una tapa o dispositiu de protecció perquè no puguen entrar objectes estranys en la perforació.  
  
Al marge de l'aprofitament hídric, l'ús de recursos naturals resulta irrellevant en este tipus d'obres, així com la generació de residus, més enllà del detritus generat per la perforació, als quals s'afigen els materials procedents de l'excavació de la bassa de llots que, per la seua escassa magnitud, caràcter terrigen i naturalesa inerta, no constituiran un problema d'eliminació. El promotor indica en el document ambiental que es col·locarà una bassa per a la retenció del llot que sorgisca dels aqüífers, que es repartirà per la superfície de la mateixa parcel·la quan finalitzen els treballs.  
El risc d'accidents queda regulat per les normes laborals i de seguretat minera, que competixen a l'òrgan substantiu, de manera que és poc probable que puguen arribar a tindre efectes ambientals de consideració.  
  
L'actuació no afecta cap espai natural protegit o que pertany a la Xarxa Natura 2000. No es preveu un impacte significatiu sobre la vegetació, la fauna, ni la biodiversitat, excepte el que es puga produir amb caràcter puntual i temporal durant l'execució dels treballs a causa de l'ús de la maquinària. Tampoc es preveu cap afecció a altres elements ambientals ni historicoculturals coneguts o catalogats. No s'han detectat ni es preveuen afeccions a béns culturals, restes arqueològiques ni altres elements catalogats del patrimoni cultural valencià. No obstant això, s'adoptaran les mesures preventives i de control i seguiment per a comprovar el desenvolupament normal de les obres i per si es produïx qualsevol troballa fortuïta o situacions imprevistes.  
No s'ha plantejat l'acumulació d'efectes negatius respecte d'altres projectes. En tot cas, els possibles efectes hidrogeològics relatius a l'ús i el consum de recursos naturals (aigua) entren en les competències directes de l'organisme de conca que intervé en el mateix tràmit de concessió d'aprofitament.  
De conformitat amb l'article 123 del Reial decret legislatiu 1/2001, de 20 de juliol, pel qual s'aprova el text refós de la Llei d'aigües, no es pot iniciar la construcció d'una obra hidràulica que comporte la concessió de nous usos de l'aigua, sense que prèviament s'obtinga o es declare la concessió corresponent, l'autorització o la reserva demanials.  
  
Conclusió  
En relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d'impacte ambiental ordinària.  
Consideracions jurídiques  
El projecte constituïx un supòsit d'avaluació d'impacte ambiental simplificada, d'acord amb l'article 7.2 de la Llei 21/2013, de 9 de desembre, d'avaluació ambiental, en concordança amb l'epígraf a.3r del grup 3 de l'annex II de la llei esmentada.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II de la Llei 21/2013.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot el que s'ha exposat, a proposta del Servei d'Avaluació d'Impacte Ambiental, i amb el vistiplau del subdirector general d'Avaluació Ambiental i Paisatge, amb l'ús de les atribucions que tinc, resolc:  
  
  
Primer  
Considerar que el projecte presentat per a l'autorització d'un projecte per a la perforació d'obra subterrània per a la captació d'aigua en el terme municipal de Dénia (Alacant), promogut per Guillermo Coelho Passos, sense perjuí de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària. Tot això, sempre que s'ajuste a la documentació que consta en l'expedient, a les previsions del projecte i del document ambiental i als termes d'este informe, en particular:  
1. No es podran iniciar els treballs per a l'execució del sondeig mentres no s'haja obtingut, de l'organisme de la conca, la concessió prèvia de l'aprofitament d'aigües.  
2. S'han de complir les mesures preventives i correctores establides en el document ambiental, sempre que no siguen contradictòries a les d'esta resolució. Es farà la vigilància ambiental d'acord amb el seguiment ambiental inclòs en el document ambiental, que s'adaptarà i ampliarà a les determinacions d'este condicionat, de manera que es concrete el seguiment efectiu de totes les mesures preventives i correctores plantejades, i es definisca el responsable, el mètode i la periodicitat dels controls i informes, així com el mètode i la forma per a la correcció de les desviacions produïdes.  
3. S'haurà d'incloure en el pressupost del projecte el cost de les mesures de prevenció i correcció previstes.  
4. Des de l'inici es duran a terme el control i la vigilància efectiva de l'execució de les mesures específiques de prevenció i correcció definides en el document ambiental, i la correcta adequació d'estes a situacions imprevistes que es puguen produir.  
5. Si durant l'execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i adoptarà les mesures pertinents per a protegir-les i conservar-les, d'acord amb el que preveuen els articles 63 i 65 de la Llei 4/1998, d'11 de juny, del patrimoni cultural valencià.  
6. No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. De la mateixa manera, els residus generats es gestionaran segons la normativa vigent i mitjançant un gestor autoritzat.  
7. Els materials extrets de la perforació i els de l'excavació de la bassa de llots són de naturalesa molt similar, i els dos són inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa, el codi LER 17 05 04 (materials naturals excavats). Els materials d'excavació disposen d'una regulació i gestió específica segons l'Orde APM/1007/2017, que regula les normes de valorització de materials excavats per a usar-los en obres i operacions de rebliment diferents del lloc on es van generar. També resultaria aplicable el Decret 200/2004, del Consell de la Generalitat, que regula l'ús de residus inerts en obres de restauració i rebliment (art. 3.1.a). No obstant això, als detritus del sondeig és aplicable el Decret 200/2004, ja que l'Orde APM/1007/2007 només s'aplica a materials classificats amb el codi 17 05 04. En qualsevol cas, el terreny s'ha de restaurar perquè es quede amb la morfologia inicial.  
8. S'haurà de preveure que el sondeig quede habilitat i disponible per a controls futurs de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
9. A fi de preservar la integritat de l'aqüífer i protegir les aigües subterrànies de l'entrada de contaminants, tant en la construcció de la captació d'aigua com en el segellament i la clausura del pou, s'hauran de complir les instruccions bàsiques de protecció que establix el reglament de domini públic hidràulic.  
10. En el cas que el resultat del sondeig fora negatiu o que per diferents motius es renunciara usar-li, s'haurà de clausurar i segellar, així com restaurar el terreny perquè quede el punt totalment integrat en la superfície, ja que els pous abandonats o en desús constituïxen vies potencials puntuals de contaminació d'aqüífers i de riscos físics per a les persones.  
  
Segon  
D'acord amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjuí de publicar-lo en la seu electrònica de l'òrgan ambiental.  
B. L'informe d'impacte ambiental perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha autoritzat el projecte en el termini màxim de quatre anys des de la publicació d'este, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial davant de l'acte, si és el cas, d'autorització del projecte.  
  
Tercer  
L'òrgan substantiu publicarà, en el butlletí oficial corresponent, la decisió d'autoritzar o denegar el projecte en els termes que preveu l'article 48 de la Llei 21/2013, de 9 de desembre.  
  
València, 24 d'abril de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»